תייסיר אליאס

תייסיר אליאס (בערבית: تيسير إلياس; נולד ב-1960) הוא מוזיקאי, מנצח, מלחין, מוזיקולוג ומרצה ערבי-ישראלי. אליאס ניהל וריכז את תחום המוזיקה הערבית בישראל מטעם משרד החינוך, כיהן כפרופסור במחלקה למוזיקה באוניברסיטת בר-אילן, והקים את המחלקה למוזיקה מזרחית באקדמיה למוסיקה ולמחול בירושלים, החל מאוקטובר 2018 מכהן אליאס כפרופסור מן המניין וכראש החוג למוזיקה באוניברסיטת חיפה.

ביוגרפיה
אליאס נולד בשפרעם, בה הוא עדיין מתגורר היום. בילדותו הוא למד מוזיקה קלאסית מערבית בקונסרבטוריון רובין בחיפה. אליאס נרשם בשנת 1980 לאקדמיה למוזיקה ולמחול בירושלים, ובשנת 1983 עבר ללמוד באוניברסיטה העברית בחוג למוזיקולוגיה. שנתיים לאחר מכן קיבל B.A במוזיקולוגיה והמשיך לימודיו לתואר מוסמך אותו קיבל בשנת 1991. לאחר הפסקה אקדמית בת עשר שנים החל אליאס לכתוב את עבודת הדוקטורט במוזיקולוגיה בהנחיית פרופ' אדווין סרוסי ופרופ' דליה כהן, אותה סיים בשנת 2007 בנושא "חשיפת חוקיות סמויה באימפרוביזציה של מוזיקה ערבית באמצעות סכמות טבעיות ונלמדות".

תוך כדי לימודיו לא הפסיק אליאס לנגן ולכתוב מוזיקה מקורית. הכרותו הן עם המוזיקה הקלאסית המערבית והן עם המוזיקה הערבית הקלאסית ופתיחותו לתרבויות שונות ממזרח (פרס, טורקיה, הודו) קיבלה ביטוי רב ביצירתו. בתחילת שנות ה-90 של המאה ה-20, החל אליאס לנגן במסגרת להקת בוסתן אברהם, ובמסגרת פעילות זאת כתב יצירה שבה אירחה הלהקה את זקיר חוסיין והאריפראסאד צ'אוראסיה. להקות נוספות שאליאס היה חבר בהם הן שלישית זיריאב, להקת ערבנדי ופרויקט מוזאיק.

במהלך השנים נפגש וניגן אליאס עם אמנים רבים בעלי שם, מזרחים ומערביים, כגון ודיע א-סאפי (وديع الصافي), מוניר בשיר (منير بشير), בליר חמדי (بليغ حمدي), יצחק פרלמן ופאקו דה לוסיה, וכן הופיע אליאס כנגן אורח בתזמורות סימפוניות מערביות רבות בישראל ובעולם. במקביל לקריירה המוזיקלית שלו, אליאס עבד כעורך ומנהל מוזיקלי בטלוויזיה הישראלית.

בשנת 2001 שימש כמנהל מחלקת המוזיקה בקול ישראל בערבית.

בעבר היה אליאס המנצח של התזמורת הערבית-יהודית של נוער מוסיקלי בישראל, שזכתה באותה שנה בפרס "וורט" על ביצוע, במהלך סיור קונצרטים בגרמניה. באותה שנה אליאס גם זכה בפרס פרנק פלג של משרד התרבות. במאי 2010 הוא שימש כמורה בתוכנית יצחק פרלמן שהתקיימה במשכנות שאננים. ב - 2017 קיבל פרופ' תייסיר אליאס את פרס הרקטור למרצה המצטיין באוניברסיטת חיפה.

חיים אישיים
אליאס נשוי לזמרת מירנדה אליאס ולהם בת ובן.

קישורים חיצוניים

 תייסיר אליאס, מתוך אתר עמותת "נוער מוזיקלי בישראל" במסגרתה פועלת התזמורת הערבית יהודית הצעירה עליה מנצח אליאס
 
 בין שני העולמות, אתר הארץ
 
 الموسيقار البروفيسور تيسير الياس.. اشهر الشخصيات في العالم, موقع "فرفش"
 "מסע לעומקי המוזיקה הערבית", פודקאסט בשלושה חלקים (חלק 1, חלק 2, חלק 3), תוכנית הרדיו "המעבדה" של "כאן" תרבות
 שיחה עם תייסיר אליאס, בתוך: מוזיקה בישראל, עיונים - סדרת 'נושא' (2014), בעריכת מיכאל וולפה, גדעון כ"ץ וטוביה פרילינג, הוצ' מכון בן-גוריון, אונ' בן-גוריון

קטעי נגינה
 תקסים בביצוע תייסיר אליאס, אוקטובר 1986. הקלטת שמע באתר הספרייה לאומית
 תייסיר אליאס, קטע נגינה בעוד, אתר יוטיוב
 תייסיר אליאס, אלתור (תקסים) בכינור, אתר יוטיוב

הערות שוליים

מוזיקאים ערבים ישראלים
אנשי אקדמיה ערבים ישראלים
כנרים ישראלים
מנצחים ישראלים
מוזיקולוגים ישראלים
מורים למוזיקה בישראל
מלחינים ישראלים
נגני עוד
מוזיקה ערבית
סגל אוניברסיטת בר-אילן: מוזיקה
סגל אוניברסיטת חיפה: מוזיקה
בוגרי האקדמיה למוסיקה ולמחול בירושלים
סגל האקדמיה למוסיקה ולמחול בירושלים
סגל קול ישראל
שפרעם: אישים
בעלי תואר דוקטור מהאוניברסיטה העברית בירושלים
ישראלים שנולדו ב-1960